(26)

A Bizottság mindhárom piac tekintetében megállapította, hogy i. a felek közvetlen versenytársak, ii. a vevők jelentős akadályokkal szembesülnek a beszállítóváltás során, iii. a versenytársak nem jelentenek elegendő korlátozást a felek piaci erejére nézve, iv. a technológiák közötti verseny korlátozott, v. a kiegyenlítő vevői erő nem akadályozza az áremelkedést, és vi. a piacra lépés akadályai jelentősek. (a) A felek közvetlen versenytársak A Bizottság vizsgálata arra utalt, hogy a felek egymás közeli, ha nem legközelebbi versenytársai egymásnak a hidraulikus kormányberendezések, elektrohidraulikus kormányszelepek és orbit motorok tekintetében. A mennyiségi gazdasági elemzés kimutatta, hogy a felek gyakran ugyanazokért a lehetőségekért versengenek ezeken a piacokon. A piacvizsgálat megerősítette továbbá, hogy a versenytársak és a vevők véleménye szerint a felek termékskálája nagyrészt hasonló és egymással helyettesíthető. Vannak olyan tényezők is, amelyek megkülönböztetik a Danfosst és az Eatont más piaci szereplőktől, mint például átfogó termékválasztékuk és termékeik minősége, ami szintén arra enged következtetni, hogy szoros versenyben állnak egymással. (b) A versenytársak jelentős akadályokkal szembesülnek a szolgáltatóváltás során Technikai és gyakorlati korlátai vannak a váltásnak, főleg egy adott gép gyártási szakaszában. Az eredetiberendezés-gyártók rendszerint csak egy hitelesített beszállítóval rendelkeznek a gyártásban lévő gép minden egyes alkatrésze esetében. Néha a gép tervezési fázisában is akadályokba ütközik a váltás a költségtényezők és a jóváhagyáshoz szükséges idő miatt, ezért az új gépek esetében az eredetiberendezés-gyártók általában azokat a hidraulikus kormányberendezéseket, elektrohidraulikus kormányszelepeket és orbit motorokat használják, amelyeket más gépekhez már hitelesítettek. (c) A versenytársak nem jelentenek elegendő korlátozást a felek piaci erejére nézve A feleknek mindhárom piacon nagyon kevés hiteles versenytársa van. A piaci vizsgálat rámutatott arra, hogy ezek a meglévő versenytársak az ügyletet követően valószínűleg nem fogják kellő mértékben korlátozni az összefonódással létrejött vállalkozást, tekintettel i. korlátozott piaci részesedésükre és ii. a felek és a versenytársak kínálatának a termékportfólió vagy a minőség tekintetében jelentkező különbségeire. A termékek különbségei ahhoz a megállapításhoz vezettek, hogy az egyesített gazdálkodó egység által végrehajtott áremelés esetén a kereslet nem lenne teljes mértékben kitéve versenynek. (d) A technológiák közötti verseny korlátozott A technológiaközi alternatívák (a hidraulikus kormányberendezések esetében ezek a villamos kormányzási és elektrohidraulikus kormányzási megoldások, az elektrohidraulikus kormányszelepek esetében az Ognibene által kifejlesztett különleges kormányzási megoldás, az orbit motorok esetében pedig az elektromos motorok és a bütykös vagy szabad szelepes dugattyús motorok) korlátozott versenynyomást gyakorolnak a felekre, főként azért, mert i. az eredetiberendezés-gyártók nehézségekbe ütköznek a technológiaváltás során, vagy vonakodnak attól, és/vagy ii. az egyéb technológiákkal folytatott verseny csak a piac egy korlátozott részét érinti. (e) A kiegyenlítő vevői erő nem akadályozza az áremelkedést A kis- és közepes méretű eredetiberendezés-gyártók (OEM) jellemzően forgalmazókon keresztül vásárolnak hidraulikus kormányberendezéseket, elektrohidraulikus kormányzási megoldásokat és orbit motorokat. Sem az eredetiberendezés-gyártók, sem a forgalmazók nem rendelkeznek elegendő kiegyenlítő vásárlóerővel ahhoz, hogy megakadályozzák az áremelkedést. A közvetlenül a felektől vásároló nagyobb OEM-ek bizonyos mértékben viszonylag nagyobb vásárlóerővel rendelkeznek. A beszállítóváltás akadályai, a felek hiteles alternatíváinak hiánya, valamint azok a múltbeli esetek, amikor a felek sikeresen növelték az árat a nagy eredetiberendezés-gyártók felé, azt jelzik azonban, hogy a nagy eredetiberendezés-gyártók sem tudnák megakadályozni az áremelkedést. (f) A piacra lépés akadályai jelentősek A hidraulikus kormányberendezések, elektrohidraulikus kormányzási megoldások és orbit motorok bármely piacára való belépés hosszú időt vesz igénybe és nagy kihívást jelent a szükséges műszaki know-how, szakismeret, K+F, valamint az eredetiberendezés-gyártók tanúsítási, validálási és tesztelési folyamatai miatt. Más követelmények, például a méretgazdaságosság, a portfólió kiterjedtsége, az értékesítési és támogatási rendszerek és a hírnév nagyon nehezen teljesíthetők az új piaci szereplők számára. Ennek megfelelően a Bizottság nem azonosított sem a közelmúltban történt piaci belépést, sem a közeljövőben várható piaci belépést (figyelembe véve az EGT-n kívül található gyártókat is).